Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 393/10/8807	Michalovce, 29.5.2012
EEČ : 2-66-156-2012

U Z N E S E N I E

Trestná vec:	obvinená XXXXX  
Prečin:	Porušovanie ochrany rastlín a živočíchov podľa § 305 odsek 4 písmeno c Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Michalovce
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 109 738,34 € 
b.	Peňažná suma určená na všeobecne prospešné účely: 250,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 125,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	XXXXX
realizované policajtom OÚ vyšetrovania PZ Michalovce pod spisovou značkou ORP-257/OVK-MI-2010.
V dňoch 8.4.2009 až 20.4.2009 bez náležitého povolenia, v rozpore s ust. § 47 ods. 3 zákona č. 543/2002 Z. z. o ochrane prírody a krajiny v znení neskorších predpisov a s Vyhláškou Ministerstva životného prostredia Slovenskej republiky č. 24/2003 Z.z., ktorou sa vykonáva zákon č. 543/2002 Z. z., na pozemkoch v katastrálnom území Klokočov, obce Klokočov, okr. Michalovce, na parcelách 576/1 a 576/2, zapísaných na LV č. 157, ktoré sú vo vlastníctve XXXXX, dala spíliť 77 ks drevín stromového vzrastu - druh jelša (Alnus sp.), topoľ (Populus sp.) a vŕba (Salix sp.) a 2.280 m^2 krovov druhu vŕba (Salix sp.), trnka (Prunus spinosa) a ruža (Rosa sp.), pričom spoločenská hodnota vyrúbaných drevín predstavuje sumu 109.738,34 €.

Odôvodnenie: 
Uznesením vyšetrovateľa Okresného riaditeľstva PZ, Odboru kriminálnej polície, sp.zn. ORP-257/OVK-MI-2010 zo dňa 3.5.2010 bolo podľa § 199 ods.1 Tr. poriadku začaté trestné stíhanie vo veci a následne bolo XXXXX dňa 27.9.2011 vznesené obvinenie pre prečin porušovania ochrany rastlín a živočíchov podľa § 305 ods. 1 písm.c), ods. 4 písm.c) Tr. zákona na tom skutkovom základe, ako je to uvedené vo výrokovej časti predmetného uznesenia. 

	Preskúmaním príslušného spisového materiálu bolo zistené, že v predmetnej veci sa koná o trestnom čine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods.1 Tr. poriadku.

V priebehu trestného konania bol požiadaný mediačný úradník na Okresnom súde v Michalovciach o vykonanie pokusu mediácie uzavretím zmieru, pričom tak obvinená, ako aj poškodený s takýmto postupom a spôsobom vybavenia veci vyslovili súhlas, čím splnili podmienku na začatie konania. 
	
Obvinená XXXXX a splnomocnenec poškodeného uzatvorili dňa 23.5.2012 zmier, v rámci ktorého obvinená vyhlásila, že spáchala skutok, za ktorý je trestne stíhaná, toto vyhlásenie vykonala slobodne, vážne a určito a odstránila ujmu vzniknutú trestným činom tak, že uskutočnila náhradnú výsadbu odrastenými sadenicami v katastrálnom území Klokočov v rozsahu dohodnutom v dohode o uznaní dlhu zo dňa 6.3.2012. Zároveň zložila na účet Krajskej prokuratúry v Košiciach peňažnú sumu, určenú na všeobecne prospešné účely vo výške 250,- €, z ktorej bude poukázaných 50% XXXXX.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvinenej, ktorá doposiaľ nebola súdne trestaná, ako aj na jej osobné a majetkové pomery som dospel k záveru, že takýto spôsob rozhodnutia je dostačujúci a suma určená na verejnoprospešné účely je primeraná.

Podľa § 220 ods.1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným. 

Z uvedeného dôvodu bolo rozhodnuté tak, ako je uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor